
Hadirin Jama'ah Idul Adha ingkang Minulyo, 


Alhamdulillah enjang puniko kito saget makempal manunggal 
kanthi ngetingalaken raos bingah, ngelahiraken raos syukur nampi 
nikmat peparingipun gusti Alloh SWT, katitik kito tesih dipun 
paringi kalodhangan waget ngraosaken ni'mat endahipun sinar 
surya, asrepipun howo enjang sesarengan nglantunaken takbir, 
tahmid, tahlil minongko pratondho bilih dinten puniko kito 
sesarengan nindaaken ibadah sholat riyoyo gurban, minongko 
sarono taggarrub dhateng Alloh Dzat Ingkang Moho Suci. 


Murwakaning atur lewat mimbar khutbah puniko, tan kendhat kulo 
ngajak dhateng pribadi kulo tuwin poro sederek sedoyo, monggo 
sesarengan tansah ningkataken anggenipun ajrih dhumateng Alloh 
SWT kanthi ingkang saestu. Kanthi bekal iman lan tagwa kito 
niataken ing penggalih milai dinten meniko minongko ngawiti 
lampah pagesangan ingkang langkung sae mendhet hikmah saking 
kisah kesabaran lan ketabahanipun nabiyulloh Ibrahim AS. 


Hadirin Jama'ah Idul Adha ingkang Minulyo, 


Idul Adha ingkang kito adani ing tahun puniko, kaleres sesarengan 
kaliyan prengetan HUT Kemerdekaan RI kaping 74. Artosipun, ing 
wulan meniko wonten kalih prastawa ageng magayutan kaliyan 
sejarah umat Islam ing negari Indonesia. Kalih prastawa ingkang 
mengku sejarah puniko minongko pepeling kagem kito umat Islam 
ngengingi pentingipun nilai pengorbanan kagem lampah ikhtiyar 
ngisi kamardikan anggayuh kemajengan, kemandirian, kejayaan 
lan suksesipun pagesangan. 


Ma'asyiral Muslimin rohimakumulloh, 


Idul Adha ingkang dipun pengeti saben suryo 10 wulan dzulhijjah 
punika saget dipun wastani kanti sebatan Idul Hajj lan Idun Nahr. 
Kawastanan Idul Hajj utawi Riyoyo Haji amargi magepokan kalian 
kaum muslimin ingkang sami nindaaken ibadah haji, rukun Islam 
ingkang kaping gangsal. Ibadah haji menika salah setunggalipun 
ibadah ingkang agung sanget minangka anugerah peparingipun 
Alloh SWT. 


Ananging temtu mboten sedaya umat muslim saget nggayuh 
kranten pinten-pinten sebab. Katah tiang ingkang kacukupan 
sangu, sehat fisik lan rohani, nanging mboten estu-estu niat tindak 
haji sahingga mboten saget mireng pengundang-undangipun Gusti 
Alloh. Kosok wangsulipun, mboten sekedik umat muslim ingkang 
niat lan kepengen sanget saget nindaaken haji ananging 
wontenipun alangan awit mboten mampu sangunipun, utawi saweg 
nandang gerah sahingga mboten saget nindaaken ibadah haji. 


Ma'asyirol Muslimin rohimakumulloh.. 


Idul Adha kasebat ugi Idun Nahr artosipun dinten riyoyo 
sembelihan (Hari raya Kurban-Ind.). Perkawis menika kagem 
sarono mengeti ujian awrat ingkang dipun alami dening Nabiyulloh 
Ibrahim As. Kanthi kesabaran ugi ketabahan Nabi Ibrahim 
ingdalem  ngadepi mapinten-pinten ujian tuwin  pacoben 
nglantaraken panjenenganipun nampi pahurmatan minongko dados 
"Kholilulloh” (kekasih Alloh). 


Kanthi mengeti kisahipun Nabi Ibrahim sarto keluarga, saget kita 
mangertosi conto keluarga teladan ingdalem babakan tho'atipun 
makhlug dumateng Kholig. Nabi Ibrahim dipun uji mboten 
anggadahi putro ngantos dangu sanget. Salajeng saksampunipun 
ingkang putro lahir, Nabi Ibrahim dipun dhawuhi Alloh kapurih 
nilaraken garwo kinasih lan kang putro ingkang tasih bayi wonten 
satunggalipun padhang pasir ingkang tandus. 


Nalika igkang putro radi ageng, Nabi Ibrahim dipun uji malih 
supados ngorbanaken lan nyerahaken ingkang putro dateng Gusti 
Alloh SWT. Minangka Nabi, Ibrahim tetep anggadahi sifat kados 
manungso biasanipun, wonten ing sak lebetipun manah ugi sempat 
anggadahi raos ragu badhe nindaaken dhawuhipun Alloh menika, 
ananging wonten wekdal makaten garwo lan putro tansah anjurung 
paring dukungan  tuwin  kemantepan  kagem  nglampahi 
keputusanipun Alloh. Ing babagan menikolah peran pentingipun 
keluargo sholih, inggih meniko waget nuwuhaken raos gumregah 
lan semangat nindaaken dhawuh-dhawuhipun Alloh SWT. 


Nabi Ibrahim soho keluargo yektos paring tulodho sae kagem kito 
sedoyo, menawi kito kepingin anggadahi putro ingkang sholih, 
mailo tiyang sepahipun kedah ngelampahi lan maringi tulodho 
kesaenan langkung rumiyin. Hasil didikan ingkang kados mekaten 
insyaAlloh waged ndadosaken tabungan tiang sepah mbenjang 
wonten akhirat. 


Saking Abu Hurairah radhiyallohu 'anhu, Rasulullah Shallallohu 
'alaihi wa sallam ngendika : 

manfaataken, lan dungo saking anak sholih.” (HR. Muslim no. 1631). 


Kanthi adedasar dhawuh puniko kito waget mendhet hikmahipun, 
utaminipun ngengingi babagan pentingipun anggadhahi keturunan 
putro ingkang sholih. Kanthi nilaraken keturunan ingkang sholih, 
ingkang purun ndungaaken dhateng tiyang sepuh kekalihipun, 
menika temtu saget nambahi ganjaran ingkang lumintu kagem 
tiang sepahipun. Pramila selaaku tiyang sepuh, sampun ngantos 
nglirwaaken putro-putri kita nyemplung wonten pagesangan Ian 
pergaulan bebas ingkang tebih saking agami, namung nuruti 
kesenangan howo nefsunipun. 


Salah setunggalipun riwayat, wonten bapak-bapak ingkang sowan 
dumateng Amirul Mukminin, Umar bin Khaththab ra, madulaken 
putranipun ingkang duroko. Piyambakipun matur menawi 
putranipun asring ngucap lan tumindak kasar dhumateng tiyang 
sepahipun. Salajeng Sayyidina Umar nimbali putro kasebat lan 
paring duko. 


"“Ciloko kowe, opo kowe ora ngerteni yen duroko marang wong 
tuwo iku termasuk dosa gede lan ngundang murka saking Alloh?” 


"Nuwun sewu, Amiral Mukminin, ampun keseso ngadili kulo. 
Menawi bapak anggadhahi hak dhumateng putro, putro Iha nggih 
gadhah hak ugi dhumateng bapak?” si anak tanglet makaten. 


“iyo bener, anak ugo nduwe hak” 
“ajeng punopo hak anak dhateng bapak?” 


"hak anak maring bapak ono telu. Siji, sayugjane bapak milih calon 
ibu kang apik kanggo calon anake, kapindo, bapak kudune maringi 
asmo kang apik kanggo anake, telu, bapak kewajiban ngajari Al- 
Our'an (lan isine) kanggo anakke”. 


Lajeng putro meniko matur: "Duh Amiral mukminin, bapak kulo 
mboten maringi hak-ipun dhumateng kulo. Piyambake mboten 
milih ibu ingkang sae kagem kulo, ibu kulo inggih budak awon kulit 
hitam ingkang ditumbas regi kalih dirham saking pasar, lajeng 
dipun kumpuli hinggo ngandhut kulo. Sak sampune kulo dipun 
lahiraken, bapak kulo maringi asma Ju'al (Si hitam ingkang awon 
praupanipun). Bapak kulo ugi mboten nate ngajari kulo maos lan 
ngapalaken Al-Gur'an senajan setunggal ayat”. 


Salajeng Sayyidina Umar noleh dhumateng si bapak, nuli 
ngendikan : "S/iramu wes duroko marang anakmu sakdurunge 
anakmu duroko marang sliramu. Wes ngaliho seko kene”. 


Pramila penting sanget kagem tiyang sepah, usaha ningkataken 
amal sholih supados angggadahi keturunan ingkang sholih. 
Ngupadi gesang kanthi pados rizgi ingkang halal, dermawan 
dhumateng sesami umat Islam. 


Garwo lan putro ingkang sholih menika temtu mboten mligi 
peparing saking gusti Alloh. Sebab Alloh sampun maringi 
kasempatan dhateng kawulanipun murih usaha lan ndedungo 
supados pinaringan keluargo lan keturunan ingkang sholih. 
Katurunan ingkang sholih mboten saget kacithak saking bangku 
pendidikan sekolah/madrasah kemawon, ananging pendidikan 
ingkang langkung utami lan langkung awrat inggih menika wonten 
ing lingkungan keluarga lan madyaning pagesangan masyarakat. 


Dungo panyuwun saking tiyang sepah kekalih temtu wonten 
labetipun kagem putro. Pramilo, kanthi prastowo dinten riyoyo 
gurban puniko, mugi-mugi kito saget nuladani keluargo Nabi 


Ibrahim As, ugi kito kagolongaken ewonipun tiyang-tiyang sholih 
lan keparingan keluargo ingkang sholih, aamiin allohumma aamiin. 


Jamaah Idul Adha rohimakumulloh.. 


Magayutan kaliyan ibadah kurban lan sembelihan meniko, kito ugi 
saget mendhet hikmah ageng saking kasabaran lan katabahanipun 
Nabiyulloh Ibrohim As nampi lan nglampahi dhawuhipun Alloh 
SWT. Pramilo kagem anggayuh kekajengan tuwin cita-cita punopo 
kemawon kito kedah berjuang, lan perjuangan mbetahaken 
pengorbanan, wantun berjuang berarti kedah wantun berkorban. 


Kanthi sarono nyadhong rohmat lan ridlanipun Alloh SWT, mugi- 
mugi riyoyo Idul Adha ing tahun meniko ingkang kaleres 
sesarengan mengeti HUT Kemerdekaan RI ingkang kaping 74 
puniko, saget nuwuhaken kesadaran kito selaku umat Islam 
tumuju gumregahipun semangat berkorban kagem anggayuh 
keluhuranipun agami, nuso bongso lan negoro, sehinggo kawujud 
cita-cita luhur pendiri bangsa, nuninggih : "Baldatun thoyyibatun 
warobbun ghofuur”. Aamiin 3x yaa robbal 'aalamiin. 

